It-Tieni Pitazz – Paragrafi 801-810 Illum, xorta waħda rnexxieli nagħmel viżta żgħira lill-Mulej (fl-Ewkaristija) qabel ma dħalt fis-sodda. L-ispirtu tiegħi kien mitluf fih bħallikieku fl-uniku teżor li għandu. Qalbi strieħet għal ftit qrib il-Qalb tal-Għarus tiegħi. Irċevejt dawl kif kelli nġib ruħi ma' dawk ta' madwari, u mbagħad erġajt lura għas-solitudni tiegħi. It-tabib qiegħed jieħu ħsiebi sewwa; dawk kollha ta' madwari qalbhom tajba ħafna miegħi. 10 ta' Diċembru (1936). Illum qomt iktar kmieni u għamilt il-meditazzjoni tiegħi qabel il-Quddiesa. Hawnhekk il-Quddiesa hi fis-sitta. Wara t-Tqarbin, l-ispirtu tiegħi ntilef fil-Mulej bħallikieku fl-uniku oġġett ta' mħabbtu. Ħassejtni miġbuda mis-setgħa Tiegħu bla tarf, u ntlift fiha. X'ħin mort lura fil-kamra privata tiegħi, ħassejtni marida u kelli nimtedd mill-ewwel. Is-soru ġabitli xi mediċina, imma ħassejtni marida l-ġurnata kollha. Filgħaxija, ippruvajt nagħmel Siegħa Adorazzjoni, imma ma stajtx; kulma stajt nagħmel kien li ningħaqad ma' Ġesu' fit-tbatija. Il-kamra tiegħi tinsab maġenb is-sala tal-irġiel. Ma kontx naf kemm ipaċpċu l-irġiel! Minn filgħodu sa tard bil-lejl, ikunu jitkellmu fuq diversi suġġetti. Is-sala tan-nisa hi ħafna iktar kwieta. Dejjem jagħtu t-tort lin-nisa f'din il-ħaġa, imma jiena kelli okkażjoni nikkonvinċi ruħi li l-oppost hi l-verita'. Hija ħaġa diffiċli ħafna għalija li nikkonċentra fuq it-talb tiegħi f'nofs dak iċ-ċajt u daħk kollu. Ma jtellfunix meta l-grazzja ta' Alla taħkimni kompletament, għax imbagħad ma nkunx naf x'inhu jiġri madwari. Ġesu' tiegħi, kemm jitkellmu ftit fuqek dawn in-nies. Jitkellmu fuq kollox ħlief fuqek, Ġesu'. U jekk jitkellmu daqshekk ftit (fuqek), wisq probabbli li ma jaħsbu xejn fuqek. Id-dinja kollha tinteressahom; imma fuqek, il-Ħallieq tagħhom, iżommu s-skiet. Ġesu', insewwed qalbi nara din l-indifferenza hekk kbira u l-ingratitudni tal-ħlejjaq. O Ġesu' tiegħi, irrid inħobbok għalihom u npattilek permezz ta' mħabbti. Il-Kunċizzjoni Immakulata tal-Omm ta' Alla. Minn kmieni filgħodu, ħassejt li kienet tinsab fil-qrib il-Verġni Mbierka. Waqt il-Quddiesa, rajtha, hekk sabiħa li m'għandix kliem biex nesprimi wkoll biċċa żgħira minn din is-sbuħija. Kienet liebsa kollha kemm Hi bl-abjad, b'faxxa kaħla ma' qaddha. Il-mantell tagħha wkoll kien ikħal, u fuq rasha kellha kuruna. Dawl meraviljuż kien ħiereġ minn figuritha kollha. Jiena s-Sultana tas-Sema u tal-art, imma b'mod speċjali jiena l-Omm tal- (Kongregazzjoni) tiegħek. Għafsitni ma' qalbha u qalet, I nħoss kompassjoni għalik il-ħin kollu. Ħassejt il-qawwa tal-Qalb Immakulata tagħha li ġiet ikkomunikata għal ġewwa ruħi. Issa nista' nifhem għaliex ili nħejji ruħi għal din il-festa għal xahrejn u ili nistennieha b'xenqa hekk kbira. Mil-lum 'il quddiem, ser nipprova jkolli l-akbar safa f'ruħi, sabiex ir-raġġi tal-grazzja ta' Alla jistgħu jiġu riflessi fid-dija kollha tagħhom. Kemm nixtieq inkun kristall biex inkun ningħoġob f'għajnejh. + F'dik l-istess ġurnata, rajt ċertu saċerdot (probabilment Dun Sopocko jew Patri Andrasz) imdawwar bid-dawl li kien ħiereġ minnha (mill-Madonna); kienet ħaġa ċara, din ir-ruħ tħobbha lill-Immakulata. Xenqa mhux tas-soltu qiegħda timlieli ruħi. Nibqa' mistagħġba li mhix qiegħda tifridli ruħi minn ġismi. Jiena nixxennaq għal Alla; irrid nintilef fih. Qiegħda nifhem li ninsab f'eżilju terribbli; ruħi tixxennaq għal Alla b'saħħitha kollha. O intom li qegħdin tgħammru fil-pajjiż tiegħi, ftakru f'dan l-eżilju! Meta ser jitneħħew il-velijiet għalija wkoll? Għalkemm qiegħda nara u nħoss sa ċertu punt kemm hu rqiq il-velu li hemm jifridni mill-Mulej; jiena nixtieq li narah wiċċ imb'wiċċ; imma jalla kollox iseħħ skont ir-rieda Tiegħek. 11 ta' Diċembru. Ma stajtx inkun preżenti għall-Quddiesa kollha llum; kont hemm fl-iktar partijiet importanti biss, u wara li tqarbint mort lura mill-ewwel fis-solitudni tiegħi. Il-preżenza ta' Alla f'daqqa waħda daret madwari, u fl-istess waqt ħassejt il-Passjoni tal-Mulej, għal żmien qasir ħafna. Waqt dak il-mument, ksibt għarfien aktar profond tal-opra tal-ħniena. Matul il-lejl, ġejt imqajma f'daqqa waħda u kont naf li xi ruħ kienet qiegħda titlobni nitlob għaliha, u li kellha bżonn ħafna talb. Bi ftit kliem, imma b'ruħi kollha, tlabt il-Mulej grazzja għaliha. L-għada wara nofs inhar, x'ħin dħalt fis-sala, rajt lil xi ħadd qiegħed imut, u sirt naf li l-agunija kienet bdiet matul il-lejl. X'ħin ivverifikajt – kien l-istess ħin li fih kont ġejt mitluba nitlob. U preċiż dak il-ħin, smajt vuċi ġewwa ruħi: Għid il-kurunella li għallimtek. Mort niġri nġib il-kuruna tar-Rużarju, inżilt għarkobbtejja fejn il-persuna li kienet qiegħda tmut u, bil-ħerqa kollha ta' ruħi, bdejt ngħid il-kurunella. F'daqqa waħda l-persuna moribonda fetħet għajnejha u ħarset lejja; ma rnexxilix nispiċċa l-kurunella kollha qabel mietet, f'paċi staordinarja. Bil-ħerqa kollha jiena talbt lill-Mulej iwettaq il-wegħda li Hu kien tani għat-talba tal-kurunella. Il-Mulej tani x'nifhem li r-ruħ kienet qalgħet il-grazzja li Hu kien wegħedni. Dik kienet l-ewwel ruħ li rċeviet il-benefiċċju tal-wegħda tal-Mulej. Stajt inħoss il-qawwa tal-ħniena madwar dik ir-ruħ.
Djarju ta' Swor Fawstina – It-2 Pitazz (par.801-810)